
Uznesenie Mestský súd Bratislava IV, v právnej veci žalobcu: A. B. C., A., nar. XX.XX.XXXX, trvale bytom C. XXXX/ XX, XXX XX D., proti žalovanému: studio.n, s.r.o., so sídlom Grösslingová 2463/39, 811 09 Bratislava, IČO: 53 299 248, zast.: advokátska kancelária agner & partners, s. r. o., Špitálska 10, 811 09 Bratislava, IČO: 36 722 758, o vydanie bezdôvodného obohatenia, takto rozhodol: . Súd konanie z a s t a v u j e. II. Žalovanému sa p r i z n á v a voči žalobcovi nárok na náhradu trov konania v rozsahu 100 %. III. Súd v r a c i a žalobcovi zaplatený súdny poplatok zo žaloby vo výške 285,50 Eur a u k l a d á prevádzkovateľovi systému - Slovenskej pošte, a. s. - prevádzkovateľ systému so sídlom Partizánska cesta 9, 975 99 Banská Bystrica, IČO: 36 631 124, aby uvedenú sumu vrátil žalobcovi v lehote 30 dní odo dňa doručenia rovnopisu právoplatného rozhodnutia k rukám žalobcu. odôvodnenie: 1. Žalobca žalobou zo dňa 22.8.2024 sa domáhal voči žalovanému vydania bezdôvodného obohatenia. 2. Podaním doručeným súdu dňa 19.5.2025 žalobca vzal žalobu v celom rozsahu späť, navrhol konanie zastaviť a rozhodnúť tak, že si každá zo strán znáša svoje trovy konania. 3. Podľa § 144 Civilného sporového poriadku, žalobca môže vziať žalobu späť. Podľa ustanovenia § 145 ods. 1 CSP ak je žaloba vzatá späť celkom, súd konanie zastaví. Podľa ustanovenia § 146 ods. 1 CSP súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. Podľa § 256 ods. 1 CSP, ak strana procesne zavinila zastavenie konania, súd prizná náhradu trov konania protistrane. 4. Nakoľko bola žaloba vzatá späť v celku pred otvorením prvého pojednávania, nebolo potrebné žiadať súhlas protistrany so zastavením a súd konania zastavil. 5. Procesné zavinenie za zastavenia konania možno pripočítať žalobcovi, a tak žalovaný má nárok na náhradu trov konania v rozsahu 100%. Žalobca síce žiadal, aby si každá zo strán znášala vlastné trovy konania, ale nakoľko k zastaveniu prišlo z dôvodu na strane žalobcu, súd v danej situácii postupoval podľa ustanovenia § 256 ods. 1 CSP. 6. Žalobca zaplatil súdny poplatok zo žaloby vo výške 295,50 eur, preto mu súd postupujúc podľa § 11 ods. 3, 4 a 6 písm. a zákona č. 71/1992 Zb. o súdnych poplatkoch a poplatku za výpis z registra trestov v znení neskorších právnych predpisov, prostredníctvom prevádzkovateľa systému vracia alikvotnú časť ním zaplateného súdneho poplatku, po príslušnom krátení, t. j. 285,50 eur. Realizáciu vrátenia tohto súdneho poplatku v súlade s § 11 odsek 6 písmeno b) Zákona o súdnych poplatkoch vykoná po právoplatnosti tohto uznesenia prevádzkovateľ platobného systému uvedený vo výrokovej časti tohto uznesenia.
Poučenie: Proti tomuto uzneseniu vo výrokoch I. a II. možno podať odvolanie v lehote 15 dní odo dňa jeho doručenia na Mestskom súde Bratislava IV, písomne, v dvoch vyhotoveniach. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

